CELEX: 52018PC0164
Language: da
Date: 2018-04-05
Title: Forslag til RÅDETS AFGØRELSE om den holdning, der skal indtages på Den Europæiske Unions vegne i Det Blandede Udvalg, som er nedsat ved aftalen om et fælles europæisk luftfartsområde (FELO) for så vidt angår udvalgets forretningsorden

EUROPA-KOMMISSIONEN
            Bruxelles, den 5.4.2018
            COM(2018) 164 final
            2018/0077(NLE)
            Forslag til
            RÅDETS AFGØRELSE
            om den holdning, der skal indtages på Den Europæiske Unions vegne i Det Blandede Udvalg, som er nedsat ved aftalen om et fælles europæisk luftfartsområde (FELO) for så vidt angår udvalgets forretningsorden
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag vedrører en afgørelse om fastlæggelse af den holdning, der skal indtages på Unionens vegne i Det Blandede Udvalg, der er nedsat i henhold til aftalen om oprettelse af et fælles europæisk luftfartsområde, i forbindelse med den påtænkte vedtagelse af udvalgets forretningsorden.
            
            
               2.Baggrund for forslaget
            
            
               2.1.Den multilaterale aftale om oprettelse af et fælles europæisk luftfartsområde (FELO)
            
            
               Den multilaterale aftale mellem Det Europæiske Fællesskab og dets medlemsstater, Republikken Albanien, Bosnien-Hercegovina, Republikken Bulgarien, Republikken Kroatien, Den Tidligere Jugoslaviske Republik Makedonien, Republikken Island, Republikken Montenegro, Kongeriget Norge, Rumænien, Republikken Serbien og De Forenede Nationers midlertidige administrative mission i Kosovo
                  1
                om oprettelse af et fælles europæisk luftfartsområde (FELO-aftalen) tilsigter at oprette et europæisk luftfartsområde baseret på fri markedsadgang, fri etableringsret, lige konkurrencevilkår og fælles regler, bl.a. vedrørende flyvesikkerhed, luftfartssikkerhed, lufttrafikstyring, arbejdsmarkedsforhold og miljø. FELO-aftalen trådte i kraft den 1. december 2017.
            
            
               Den Europæiske Union er part i FELO-aftalen
                  2
               . 
            
            
               2.2.Det Blandede Udvalg
            
            
               Det Blandede Udvalg, som er nedsat ved FELO-aftalens artikel 18, har til opgave at forestå administrationen af aftalen og med henstillinger og afgørelser sikre, at den gennemføres korrekt i de tilfælde, som er fastsat i aftalen. Det Blandede Udvalg træffer afgørelse med enstemmighed. Det kan dog beslutte at fastlægge en procedure for flertalsafgørelse vedrørende bestemte anliggender. Europa-Kommissionen varetager formandskabet for Det Blandede Udvalg med medlemsstaternes deltagelse.
            
            
               2.3.Det Blandede Udvalgs påtænkte retsakter
            
            
               Det Blandede Udvalg skal på sit første møde vedtage sin forretningsorden. 
            
            
               Den påtænkte retsakt vil blive vedtaget i overensstemmelse med FELO-aftalens artikel 18, stk. 5: "Det Blandede Udvalg fastsætter selv sin forretningsorden". 
            
            
               3.Den holdning, der skal INDTAGES PÅ Unionens vegne
            
            
               Rådet anmodes om at fastlægge, hvilken holdning der skal indtages på Unionens vegne i forbindelse med udvalgets forretningsorden, således at Det Blandede Udvalg kan fungere korrekt i overensstemmelse med FELO-aftalens artikel 18, stk. 5.
            
            
               Som part i aftalen skal Unionen forelægge sin holdning for FELO-partnerne i Det Blandede Udvalg med henblik på at gennemføre aftalen korrekt og opfylde sine tilsagn.
            
            
               4.Retsgrundlag
            
            
               4.1.Proceduremæssigt retsgrundlag
            
            
               4.1.1.Principper
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".
            
         
         
            
               4.1.2.Anvendelse på det foreliggende tilfælde
            
            
               Det Blandede Udvalg er et organ, der er nedsat ved en aftale, nemlig FELO-aftalen.
            
            
               Den retsakt, som Det Blandede Udvalg skal vedtage, er en retsakt, der har retsvirkninger. Den påtænkte retsakt vil være bindende i henhold til folkeretten, jf. FELO-aftalens artikel 19. 
            
            
               Den påtænkte retsakt hverken supplerer eller ændrer den institutionelle ramme for FELO-aftalen.
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               4.2.Materielt retsgrundlag
            
            
               4.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af formålet med og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har et dobbelt formål eller består af to led, og det ene af disse formål eller disse led kan bestemmes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, have ét materielt retsgrundlag, nemlig det, som det primære eller fremherskende formål eller led tilsiger.
            
            
               4.2.2.Anvendelse på det foreliggende tilfælde
            
            
               Hovedformålet med og indholdet af den påtænkte retsakt vedrører lufttransport.
            
            
               Det proceduremæssige retsgrundlag for den foreslåede afgørelse er derfor artikel 100, stk. 2, i TEUF.
            
            
               4.3.Konklusion
            
            
               Retsgrundlaget for forslaget til afgørelse bør være artikel 100, stk. 2, i TEUF sammenholdt med artikel 218, stk. 9, i TEUF.
            
            
               5.Offentliggørelse af den påtænkte retsakt
            
            
               Ifølge FELO-aftalens artikel 19 skal Det Blandede Udvalgs afgørelser offentliggøres efter vedtagelsen i Den Europæiske Unions Tidende.
            
            
               
            
            
               2018/0077 (NLE)
            
            
               Forslag til
            
            
               RÅDETS AFGØRELSE
            
         
         
            
               om den holdning, der skal indtages på Den Europæiske Unions vegne i Det Blandede Udvalg, som er nedsat ved aftalen om et fælles europæisk luftfartsområde (FELO) for så vidt angår udvalgets forretningsorden
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 100, stk. 2, sammenholdt med artikel 218, stk. 9,
            
            
               under henvisning til forslag fra Kommissionen, og
            
            
               ud fra følgende betragtninger:
            
            
               (1)Den multilaterale aftale om oprettelse af et fælles europæisk luftfartsområde (FELO-aftalen) blev indgået af Unionen ved Rådets afgørelse (EU) 2018/145
                  3
                og trådte i kraft den 1. december 2017. 
            
            
               (2)I henhold til FELO-aftalens artikel 18, stk. 5, fastsætter Det Blandede Udvalg selv sin forretningsorden.
            
            
               (3)Det Blandede Udvalg skal på sit første møde, der efter planen holdes den 3. maj 2018, vedtage sin forretningsorden, således at Det Blandede Udvalg kan fungere korrekt i overensstemmelse med FELO-aftalens artikel 18, stk. 5.
            
            
               (4)Den holdning, der skal indtages på Unionens vegne i Det Blandede Udvalg, bør fastlægges, idet den retsakt, som skal vedtages af Det Blandede Udvalg, vil være retligt bindende.
            
            
               (5)I henhold til FELO-aftalens artikel 19, stk. 2, skal Det Blandede Udvalgs afgørelser offentliggøres i Den Europæiske Unions Tidende —
            
            
               VEDTAGET DENNE AFGØRELSE:
            
            
               Artikel 1
            
            
               Den holdning, der skal indtages på Unionens vegne på Det Blandede Udvalgs første møde, skal være som følger:
            
            
               - Det Blandede Udvalgs forretningsorden, der er vedlagt som bilag til denne afgørelse, vedtages. 
            
            
               Unionens repræsentanter i Det Blandede Udvalg kan tilslutte sig mindre ændringer af udkastet til afgørelse, uden at Rådet behøver at træffe en ny afgørelse.
            
            
               Artikel 2
            
            
               Det Blandede Udvalgs retsakter offentliggøres efter vedtagelsen i Den Europæiske Unions Tidende.
            
            
               Artikel 3
            
            
               Denne afgørelse er rettet til Kommissionen.
            
            
               Udfærdiget i Bruxelles, den […].
            
         
         
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        I overensstemmelse med FN's Sikkerhedsråds resolution 1244 af 10.6.1999.
               
               
                  
                     (2)
                  
                        EUT L 26 af 31.1.2018, s. 1.
               
               
                  
                     (3)
                  
                        EUT L 26 af 31.1.2018, s. 1.
               
            
      
    ---documentbreak--- 
      
         
               EUROPA-KOMMISSIONEN
            Bruxelles, den5.4.2018
            COM(2018) 164 final
            BILAG
            til
            Rådets afgørelse
            om den holdning, der skal indtages på Den Europæiske Unions vegne i Det Blandede Udvalg, som er nedsat ved aftalen om et fælles europæisk luftfartsområde (FELO) for så vidt angår udvalgets forretningsorden
            
               
         
         
            
               BILAG
            
            
               Afgørelse nr. 1/2018 
            
            
               TRUFFET AF DET BLANDEDE UDVALG UNDER FELO 
            
            
               DET BLANDEDE UDVALG UNDER FELO HAR —
            
            
               under henvisning til den multilaterale aftale mellem Det Europæiske Fællesskab og dets medlemsstater, Republikken Albanien, Bosnien-Hercegovina, Den Tidligere Jugoslaviske Republik Makedonien, Republikken Island, Republikken Montenegro, Kongeriget Norge, Republikken Serbien og De Forenede Nationers midlertidige administrative mission i Kosovo
                  1
                om oprettelse af et fælles europæisk luftfartsområde (FELO-aftalen), særlig artikel 18 —
            
            
               BESTEMT FØLGENDE:
            
            
            
               Eneste artikel
            
            
               Det Blandede Udvalgs forretningsorden, der er vedlagt som bilag til denne afgørelse, vedtages hermed.
            
            
               Udfærdiget i Bruxelles, den … 2018.
            
            
               På Det Blandede Udvalgs vegne, formand
            
            
                  
                     
                     
                     
            
            
                  
                     
                     
                     Carlos Bermejo Acosta
               
            
            
            
               BILAG
            
            
               FORRETNINGSORDEN FOR DET BLANDEDE UDVALG UNDER FELO
            
            
            
               Artikel 1
            
         
         
            
               Almindelige bestemmelser
            
            
               1. Det Blandede Udvalg under FELO er nedsat i henhold til artikel 18 i den multilaterale aftale mellem Det Europæiske Fællesskab og dets medlemsstater, Republikken Albanien, Bosnien-Hercegovina, Den Tidligere Jugoslaviske Republik Makedonien, Republikken Island, Republikken Montenegro, Kongeriget Norge, Republikken Serbien og De Forenede Nationers midlertidige administrative mission i Kosovo
                  2
                om oprettelse af et fælles europæisk luftfartsområde (FELO-aftalen).
            
            
               2. Udvalget er ansvarligt for forvaltningen af aftalen og sikrer, at den gennemføres korrekt.
            
            
               3. I overensstemmelse med artikel 18, stk. 2, skal Det Blandede Udvalg bestå af repræsentanter for de kontraherende parter.
            
            
               4. I henhold til artikel 18, stk. 3, træffer Det Blandede Udvalg afgørelse med enstemmighed. Det kan dog beslutte at fastlægge en procedure for flertalsafgørelse vedrørende bestemte anliggender.
            
            
            
               Artikel 2
            
            
               Formandskab
            
            
            
               Formandskabet for Det Blandede Udvalg skal varetages efter tur af en FELO-partner og af Den Europæiske Union og dens medlemsstater. Når Den Europæiske Union og dens medlemsstater varetager formandskabet for Det Blandede Udvalg, skal den repræsenteres ved Europa-Kommissionen. 
            
            
            
               Artikel 3
            
            
               Møder
            
            
            
               1.
                     Det Blandede Udvalg træder sammen mindst en gang om året, og når omstændighederne tilsiger det, medmindre parterne aftaler andet. 
            
            
               2. Hvert møde i Det Blandede Udvalg holdes på en dato, der aftales mellem parterne.
            
            
               3. Hvis parterne er enige herom, kan møderne i Det Blandede Udvalg holdes ved hjælp af teknologiske hjælpemidler som f.eks. videokonference.
            
            
            
               Artikel 4
            
            
               Delegationer
            
         
         
            
            
               1.
                     Inden hvert møde underrettes parterne via Det Blandede Udvalgs sekretariat om den planlagte sammensætning af de delegationer, der deltager i mødet.
            
            
               2.
                     Det Blandede Udvalg kan indbyde ikke-medlemmer til at deltage i møderne for at give oplysninger om særlige spørgsmål.
            
            
            
               Artikel 5
            
            
               Sekretariat
            
            
            
               En tjenestemand fra Europa-Kommissionen varetager Det Blandede Udvalgs sekretariatsfunktion.
            
            
            
               Artikel 6
            
            
               Korrespondance
            
            
            
               Al korrespondance til og fra formanden for Det Blandede Udvalg skal også fremsendes til sekretæren. Sekretæren sørger for, at korrespondance videresendes til parterne.
            
            
            
               Artikel 7
            
            
               Tavshedspligt
            
            
            
               Udvalgets forhandlinger er undergivet tavshedspligt. Når en part indgiver oplysninger, der er angivet som fortrolige, til Det Blandede Udvalg, behandler den anden part disse oplysninger fortroligt.
            
            
            
               Artikel 8
            
         
         
            
               Dagsorden for møderne
            
            
            
               1.
                     Sekretariat udarbejder på grundlag af forslag fra parterne en foreløbig dagsorden for hvert møde i Det Blandede Udvalg. Punkter på dagsordenen understøttes af relevante dokumenter og fremsendes senest 21 kalenderdage før mødet.
            
            
               2.
                     Den foreløbige dagsorden rundsendes til alle parterne senest 15 kalenderdage før mødet.
            
            
            
               3.
                     Det Blandede Udvalg vedtager dagsordenen ved hvert mødes begyndelse.  Punkter, som ikke findes på den foreløbige dagsorden, kan tilføjes dagsordenen, hvis parterne er enige herom.
            
            
            
               4.
                     Formanden kan afkorte den i stk. 1 angivne tidsfrist for at tage hensyn til særlige omstændigheder i en sag eller dennes hastende karakter.
            
            
            
               Artikel 9
            
            
               Protokol og praktiske konklusioner
            
            
            
               1.
                     Sekretæren udarbejder et udkast til protokol for hvert møde i Det Blandede Udvalg. Det skal indeholde de afgørelser og henstillinger, der er vedtaget, og de konklusioner, der er draget. 
            
            
            
               2.
                     Senest en måned efter mødet skal udkastet til protokol forelægges Det Blandede Udvalg til godkendelse ved skriftlig procedure. Udvalget kan også vedtage protokollen på sit næste møde.
            
            
            
               3.
                     Efter godkendelsen underskriver formanden og sekretæren protokollen, og en genpart skal videresendes til hver af parterne.
            
            
            
               Artikel 10
            
            
               Afgørelser og henstillinger
            
         
         
            
            
               1.
                     Det Blandede Udvalg træffer sine afgørelser og udarbejder sine henstillinger med enstemmighed. Afgørelser og henstillinger som omhandlet i FELO-aftalens artikel 16 og 20 samt artikel 28, stk. 3, kræver dog kun simpelt flertal.
            
            
               2.
                     Det Blandede Udvalg anses kun for at være beslutningsdygtigt, hvis fire sydøsteuropæiske parter og Den Europæiske Union er repræsenteret.
            
            
               3.
                     I perioden mellem møderne kan Det Blandede Udvalg træffe afgørelser eller fremsætte henstillinger ved skriftlig procedure. Enhver af parterne kan dog anmode om, at Det Blandede Udvalg indkaldes med henblik på at drøfte spørgsmålet. Den part, der foreslår at tage den skriftlige procedure i brug, forelægger et udkast til henstilling eller afgørelse for sekretæren, der videresender det til alle parterne. Hver part skal senest 15 arbejdsdage fra modtagelsen af udkastet til henstilling eller afgørelse underrette formanden og sekretæren om, hvorvidt parten accepterer udkastet, foreslår at ændre udkastet eller er af den opfattelse, at Det Blandede Udvalg bør indkaldes for at drøfte spørgsmålet. Hvis udkastet vedtages, færdigbehandler formanden afgørelsen eller henstillingen i overensstemmelse med nedenstående stk. 5 og 6.
            
            
               4.
                     Hvis en part undlader at stemme, forhindrer det ikke Det Blandede Udvalg i at træffe foranstaltninger forudsat, at det er beslutningsdygtigt i henhold til stk. 2 i dette afsnit.
            
            
            
               5.
                     Det Blandede Udvalgs afgørelser og henstillinger benævnes henholdsvis "afgørelse" og "henstilling" efterfulgt af et løbenummer, datoen for vedtagelsen og en beskrivelse af emnet.
            
            
               6.
                     Det Blandede Udvalgs afgørelser og henstillinger underskrives af formanden og autentificeres af sekretæren.
            
            
               7.
                     Afgørelser truffet af Det Blandede Udvalg offentliggøres af parterne i deres respektive officielle tidender. Hver part kan selv træffe afgørelse om offentliggørelsen af andre akter, der vedtages af Det Blandede Udvalg. En genpart af afgørelserne og henstillingerne skal videresendes til hver af parterne.
            
            
            
            
               Artikel 11
            
            
               Sprog
            
            
            
               1.
                     Det Blandede Udvalgs officielle sprog er parternes officielle sprog. Af hensyn til effektiviteten bestræber parterne sig dog på at benytte engelsk på Det Blandede Udvalgs møder, til korrespondance og når de udarbejder dokumentation.
            
            
            
               2.
                     Det Blandede Udvalgs afgørelser og henstillinger udfærdiges på engelsk.
            
            
            
               Artikel 12
            
            
               Udgifter
            
         
         
            
            
               1.
                     Parterne afholder hver deres udgifter til deltagelse i Det Blandede Udvalgs møder og i arbejds- og ekspertgruppemøder.
            
            
               2.
                     Det Blandede Udvalg aftaler, hvordan udgifter vedrørende eksperters tjenesterejser skal fordeles.
            
            
            
               Artikel 13
            
            
               Ændring af forretningsordenen
            
            
            
               Denne forretningsorden kan ændres i henhold til artikel 10.
            
            
            
               Artikel 14
            
            
               Arbejdsgrupper
            
            
            
               1.
                     Der gælder tilsvarende regler for sammensætningen og arbejdsmåden for arbejds- eller ekspertgrupper, der nedsættes i overensstemmelse med aftalens artikel 18, stk. 8, som dem, der gælder for Det Blandede Udvalg.
            
            
               2.
                     Arbejds- og ekspertgrupperne arbejder under Det Blandede Udvalg og aflægger rapport hertil efter hvert af deres møder. De kan ikke træffe afgørelser, men kan godt rette henstillinger til udvalget.
            
            
               3.
                     Det Blandede Udvalg kan beslutte at opløse arbejds- og ekspertgrupper eller ændre deres kommissorium. 
            
         
         
            
                  
                     (1)
                  
                        I overensstemmelse med FN's Sikkerhedsråds resolution 1244 af 10.6.1999.
               
               
                  
                     (2)
                  
                        I overensstemmelse med FN's Sikkerhedsråds resolution 1244 af 10.6.1999.